Impulsat des del Departament de Política Territorial i Obres Públiques i aprovat pel Consell Executiu el 23 de maig de 2006, el Pla director de les estacions de muntanya 2006-2011 té com a objectiu fonamental la implantació de mesures efectives d'ordenació i modernització de les estacions de muntanya.
Les estacions d'esquí alpí i nòrdic, així com les activitats de muntanya que tenen el seu centre en les estacions d'esquí, són un dels principals motors del desenvolupament econòmic de les comarques del Pirineu i un dels factors bàsics inductors de creixement i de generació de rendes en aquest territori.
El Pla director es configura en diversos programes i actuacions que impliquen a diversos organismes i departaments de l'administració de la Generalitat.
En aquest sentit, el Departament de Territori i Sostenibilitat gestiona diverses línies d'ajut adreçades als titulars o les entitats gestores de les estacions d'esquí.
Ajuts per a l'adequació i la neteja dels accessos per carretera a les estacions de muntanya
L'objectiu d'aquesta línia d'ajuts, que emana també del Pla director de les estacions de muntanya, és impulsar la millora i el manteniment dels accessos als complexos d'esquí, així com l'increment de la senyalització i de la seguretat.
Poden optar a aquestes subvencions les persones titulars de les entitats gestores de les estacions de muntanya.
Per a la seva concessió es tindran en compte els criteris del nombre de quilometres de carreteres i vies de comunicació que han de ser objecte de l'actuació, nombre de persones usuàries i altitud del nucli de serveis de l'estació, tal com s'especifica en les bases reguladores de la subvenció i en la convocatòria anual.
Així, s'han acollit a aquestes subvencions actuacions com la formació de cunetes i talussos en les carreteres d'accés a les estacions, l'estesa d'aglomerat o bé la neteja de neu i gel dels vials, aparcaments i de les instal·lacions pròpies de les estacions.
Ajuts per a la millora i la renovació de les instal·lacions de producció de neu i dels sistemes de transport de les estacions de muntanya
Un dels programes que inclou el Pla director de les estacions de muntanya és el de millora de les infraestructures bàsiques de les estacions d'esquí, que pretén garantir l'existència, en les millors condicions possibles, dels dos elements bàsics per a la seva activitat: la neu i un sistema de transport que connecti els diferents espais del complex.
Per assolir aquests objectius, el Departament convoca anualment una línia d'ajuts destinats a la millora dels canons de neu artificial i als remuntadors.
L'import total de la convocatòria anual per a l'any 2010 ha estat de 1,75 MEUR.
Amb aquests ajuts es pretén reduir la incertesa pel que fa a la disponibilitat d'un gruix de neu adequat per a la pràctica de l'esquí, millorar l'eficiència energètica dels canons de neu i garantir l'accessibilitat dels esquiadors a l'estació.
Els beneficiaris/àries d'aquests ajuts són les entitats gestores de les estacions de muntanya.
En el cas dels canons de neu, es subvenciona tant l'ampliació i renovació de la maquinària existent, com la implantació de noves instal·lacions de fabricació de neu.
Els ajuts equivalen, com a màxim, al 20% del cost del projecte, amb un límit de 250.000 euros per a cada estació.
Pel que fa als sistemes de transport, les subvencions van adreçades a l'ampliació i renovació de les infraestructures ja existents i l'import màxim és del 10% del cost del projecte, amb un límit de 250.000 euros per estació.
Per a la concessió de les subvencions es tenen en compte criteris com ara que les actuacions de millora suposin una consolidació del domini esquiable, la repercussió sobre el nombre d'esquiadors/ores, l'increment de capacitat de transport i seguretat entre el fons de la vall i l'estació, l'augment de l'eficiència en la producció de neu o l'existència d'un projecte integral d'impuls de l'estació de muntanya.
Ajuts per a actuacions de millora de les estacions d'esquí nòrdic
L'objectiu d'aquesta línia d'ajuts, és la de cofinançar els treballs de millora que assegurin l'adequada qualitat de les infraestructures i dels accessos de les estacions de muntanya on es practica l'esquí nòrdic.
L'esquí de fons és una activitat que juga un paper rellevant en el manteniment demogràfic de les àrees de muntanya, tant pels llocs de treball que genera com, especialment, per l'activitat econòmica que impulsen els seus visitants i pel fet que no altera el medi natural.
D'altra banda, aquests complexos són majoritàriament d'iniciativa municipal, la qual cosa suposa una aposta decidida dels ajuntaments per un desenvolupament econòmic curós amb el territori però, també, un repte econòmic, atès que aquests municipis sovint no disposen de prou pressupost per fer front a les obres d'adequació necessàries.
Els destinataris són els ens gestors (ajuntaments o entitats municipals descentralitzades) de les estacions d'esquí nòrdic de Catalunya: Aransa, Guils-Fontanera, Lles, Sant Joan de l'Erm, Tuixent-la Vansa, Tavascan-Pleta del Prat i Virós-Vallferrera.